钦定古今图书集成/明伦汇编/官常典/第783卷 > 卢简辞〈兄简能 简能子知猷 知猷子文度〉
## 钦定古今图书集成/明伦汇编/官常典/第783卷 > 卢简辞〈兄简能 简能子知猷 知猷子文度〉

按《唐书》本传：简辞，字子策，父纶别传：“与兄简能，弟弘
止、简求，皆有文，并第进士，历佐帅府，入迁侍御史，习
知法令及台阁旧事。宝历中，黎干子煟诣台，请复叶
县故田，有司莫能知，简辞独诘曰：‘按干坐党鱼朝恩
诛，赀田皆没。大历后数十年，比有赦令，无原洗之言，
煟安得冒论’？”不为治。福建盐铁院官卢昂坐赃，简辞
穷按，乃得金床瑟瑟枕，大如斗。敬宗曰：“禁中无此，昂
为吏可知矣。”李程镇太原，表为节度判官。入授考功
员外郎，累擢湖南、浙西观察使。以检校工部尚书为
忠武节度使，徙山南东道。坐事贬衢州刺史，卒。简能，
见《郑注传》。其子知猷，字子谟，中进士第，登宏辞，补秘
书省正字。萧邺镇荆南、剑南，再辟掌书记。入迁右补
阙，出为饶州刺史，以政最闻，累进中书舍人。朱玫乱，
避难不出。僖宗还京，召拜工部侍郎、史馆修撰，历太
常卿、户部尚书，至太子太师。昭宗为刘季述所幽，感
愤卒，赠太尉。知猷器量浑厚，世推为长者。善书，有楷
法，文辞赡丽。子文度，亦贵显。